Ramaphosa plaas verbod op plaasuitsettingsAdjunkpresident Cyril Ramaphosa. Foto: GCIS Ramaphosa het glo dié moratorium aangekondig nadat hy en ŉ afvaardiging van senior ministers Saterdag met verteenwoordigers van landbou en plaaswerkers in Paarl in die Wes-Kaap vergader het. “Ons doen ‘n beroep op alle boere wat planne het vir uitsettings, om dit te stop,” het hy glo na die vergadering gesê. Ramaphosa het gesê dit is ‘n noodmaatreël wat “onmiddellik van krag” is, en van krag sal bly tot volgende jaar wanneer ‘n opvolgvergadering gehou sal word om “konkrete oplossings” vir die probleme in die landbou-sektor te vind. Die ANC het Saterdag ŉ verklaring uitgereik waarin hy die regering geprys het vir ‘n “inisiatief om probleme in die landbousektor aan te spreek”. “Ons verwelkom dié inisiatief deur die nasionale regering om die volgehoue probleme van plaasuitsettings en werksomstandighede aan te spreek,” het Zizi Kodwa, woordvoerder van die ANC, in ŉ verklaring gesê. “Die ANC is bly dat verteenwoordigers van verskeie landbou-organisasies en vakbonde genooi is en deel gehad het in die gesprekke.” “Ons neem kennis van en verwelkom die uitkoms van die inisiatief naamlik ŉ moratorium op die uitsetting van plaaswerkers deur boere. Dit sal toelaat dat onderhandelinge tussen die landbou-organisasies en vakbonde van hier af vlot verloop,” het Kodwa gesê.